پاکستان د پوځ خلاف «جعلي خبر» خپروونکو ته د سزا سخت قانون تصویب کړ 
پاکستان کې نوی قانون؛ د پوځ خلاف «جعلي خبر خپروونکي» ۵ کاله بندي کېږي 
د پاکستان په جمهوري ریاست کې یو چارواکي د فرانسې خبري‌ اژانس ته ویلي‌ دي چې کابینې دا قانون تصویب کړی او ولسمشر عارف علوي توشیح کړی دی. قانون سر له اوسه د تطبیق وړ بلل کېږي خو باید په را روانو ۹۰ ورځو کې پارلمان ته د تائید لپاره واستول شي. کارپوهان وايي په پارلمان کې حکومتي پلوي اکثریت دي او داسې نه ښکاري چې کومه ستونزه به پېښه شي. د پاکستان پر پوځ انتقاد کوونکو ته مخکې هم سزا ورکول کېده. منتقدین د پاکستاني د حکومت دغه نوي قانون ته د بیان او رسنیو د ازادۍ د لا محدودولو په سترګه ګوري چې ښایي تر ډېره په کې د ټولنیزو رسنیو کارکوونکي زیان وویني. پاکستان د رسنیو د کارکوونکو لپاره د خطرناکو هېوادونو په لست کې شامل دی. د پاکستان د بشري حقونو کمېسیون دا «غیر دموکراتیک» قانون بللی او ویلي‌ یې دي‌ چې له دغه قانونه څخه به خامخا «د حکومت د مخالفانو، منتقدانو او دولتي ادارو د ځپلو لپاره کار اخیستل» کیږي. دا قانون په پاکستان کې د افترا او انلاین د ناسمو معلوماتو په اړه، چې په اساس یې د یو فرد «خصوصي حریم او شهرت ته زیان رسېږي»، موجوده لایحه تعدیلوي. په نوي‌ قانون کې تورنو کسانو ته د حد اکثر سزا اندازه هم له دریو کالونو څخه پنځو کالونو ته زیاته شوې او تورن کس به په ضمانت هم نه پرېښودل کېږي.‌ تېره ورځ د پاکستان د عدلیې وزیر فروغ نسیم هغه «اوازې بې اساسه وبللې چې ګینې دا [قانون] د رسنیو د محدودولو یوه هڅه» ده. هغه وویل: «تاسو د انتقاد ازادي لرئ خو باید درواغ خبرونه نه وي.» د پاکستان د خبریالانو د فدرال اتحادیې ویلي دي چې د دې قانون ضد به محکمې کې قضیه ثبتوي. دا اتحادیه وایي: «په قانون نوي‌ تعدیلات «د رسنیو او بیان د ازادۍ محدودول دي‌ چې وار دمخه په دغه هېواد کې ځپل شوي»‌ دي.